*Projekts*

LATVIJAS REPUBLIKAS MINISTRU KABINETS

2019.gada Noteikumi Nr.

Rīgā (prot. Nr. .§)

**Noteikumi par veselības pārbaudi personām, kuras pretendē uz speciālo atļauju pieejai valsts noslēpumam**

Izdoti saskaņā ar

likuma „Par valsts noslēpumu”

9.panta 3.2 daļu

1. Noteikumi nosaka:

1.1. medicīniskās pretindikācijas speciālās atļaujas pieejai valsts noslēpumam (turpmāk – speciālā atļauja) izsniegšanai;

1.2. kārtību, kādā persona, kura pretendē uz speciālās atļaujas saņemšanu (turpmāk – pretendents), tiek nosūtīta uz veselības pārbaudi;

1.3. kārtību, kādā veic pretendenta veselības pārbaudi;

1.4. ārstu komisijas, kas veic pretendenta veselības pārbaudi, darba organizāciju un tā apmaksas kārtību.

2. Pretendentu uz veselības pārbaudi nosūta attiecīgās valsts drošības iestādes vadītājs, ja ir pamatotas aizdomas, ka pretendentam ir psihiski un uzvedības traucējumi, tai skaitā traucējumi alkohola, narkotisko, psihotropo vai toksisko vielu lietošanas dēļ, kas dod pamatu apšaubīt tā spēju ievērot valsts noslēpuma aizsardzības nosacījumus.

3. Nosūtot uz veselības pārbaudi, pretendentam izsniedz veselības pārbaudes karti (1.pielikums). Karti sastāda divos eksemplāros, iepriekš aizpildot veselības pārbaudes kartes sadaļu „Nosūtījums uz veselības pārbaudi”. Viens eksemplārs glabājas valsts drošības iestādē, kas nosūta pretendentu uz veselības pārbaudi, otrs eksemplārs tiek nodots pretendentam, kuru nosūta uz veselības pārbaudi.

4. Pretendenta pienākums ir divu nedēļu laikā no šo noteikumu 3.punktā minētā nosūtījuma saņemšanas dienas ierasties uz veselības pārbaudi ārstniecības iestādē, kurai ir līgums ar valsts drošības iestādi, kas nosūta pretendentu uz veselības pārbaudi, par veselības pārbaudes veikšanu. Par pieņemšanas laiku pretendents iepriekš vienojas ar ārstniecības iestādi.

5. Veselības pārbaudes veikšanai ārstniecības iestādes vadītājs izveido ārstu komisiju, kuras sastāvā ir vismaz viens psihiatrs un vismaz viens narkologs. Visiem ārstu komisijas sastāvā iekļautajiem ārstiem ir vienlīdzīgas tiesības un pienākumi.

6. Ārstu komisija:

6.1. izvērtē pretendenta veselības stāvokli, šo noteikumu 2.pielikumā minēto medicīnisko pretindikāciju esību speciālās atļaujas izsniegšanai un, ja nepieciešams, nosūta pretendentu veikt papildu izmeklējumus vai psiholoģiskās izpētes veikšanai pie klīniskā psihologa vai arī lūdz pretendentam iesniegt izrakstus no pretendenta medicīniskajiem dokumentiem. Pretendentu var nesūtīt atkārtoti veikt tos izmeklējumus, kuri pretendentam veikti pēdējā gada laikā un kuru rezultāti ārstu komisijai ir pieejami un izmantojami pretendenta veselības stāvokļa izvērtēšanai;

6.2. nepieciešamības gadījumā aicina pretendentu atkārtoti ierasties uz ārstu komisijas sēdi, savstarpēji vienojoties ar pretendentu par pieņemšanas laiku;

6.3. piecu darbdienu laikā pēc nepieciešamās informācijas iegūšanas sniedz atzinumu par pretendenta veselības stāvokli, aizpildot pretendenta iesniegtās veselības pārbaudes kartes sadaļu „Atzinums par personas veselības stāvokli”. Atzinumu paraksta visi ārstu komisijas locekļi.

7. Veselības pārbaudes karti ar atzinumu par pretendenta veselības stāvokli izsniedz pretendentam iesniegšanai valsts drošības iestādē, kas nosūtīja pretendentu uz veselības pārbaudi. Pretendentam ir pienākums šo veselības pārbaudes karti attiecīgajā valsts drošības iestādē iesniegt trīs darbdienu laikā no tās saņemšanas dienas.

8. Samaksu par ārstu komisijas darba organizāciju, tai skaitā ārstu komisijas noteiktajiem papildu izmeklējumiem vai psiholoģiskās izpētes veikšanu vai ārstu komisijas lūgtajiem izrakstiem no pretendenta medicīniskajiem dokumentiem, un veselības pārbaudes veikšanu saskaņā ar ārstniecības iestādes maksas pakalpojumu cenrādi veic valsts drošības iestāde, kas nosūtīja pretendentu uz veselības pārbaudi.

Ministru prezidents Arturs Krišjānis Kariņš

Veselības ministre Ilze Viņķele

Iesniedzējs: Veselības ministre                             Ilze Viņķele

Vīza: Valsts sekretāre Daina Mūrmane – Umbraško